Hoogwaardigheidsbekleërs begin aankom vir staatsredeMmusi Maimane en sy vrou Natalie. Foto: @SAgovnews/Twitter Hoogwaardigheidsbekleërs, uitgevat in wat elkeen as ŉ gepaste en stylvolle uitrusting beskou, het by die parlement in Kaapstad begin aankom vir vanaand se staatsrede deur pres. Cyril Ramaphosa. Die berugte Kaapse winterweer hou net lank genoeg terug vir die spoggeleentheid voordat tierende stormweer van Vrydag verwag word. Intussen is die Kaapse middestad rondom die parlement soos ŉ stad onder beleg met die gewoonlik krioelende strate ŉ spookdorp, veral in Roelandstraat, Hoopstraat, Pleinstraat, Spinstraat en Adderleystraat waar verkeer verbied en hoë staalheinings langs die sypaadjies opgerig is. Eienaars van ondernemings staan verdwaas want daar is nie klante nie: Motoriste is almal weg en voetgangers word in alle rigtings van die parlement – eens bekend as ŉ “people’s parliament” of volksparlement, maar nou reeds lankal nie meer nie – weggebondel deur polisiebeamptes wat in groot getalle ontplooi is. Die weermag gaan luister verleen aan die geleentheid met verteenwoordigers van die leër, vloot en lugmag asook die staatspresidentswag, geneeskundige dienste en verskeie weermagorkeste wat gaan optree. ŉ Verbyvlug deur verteenwoordigers van die lugmag en ŉ seremoniële kanonsaluut tydens die speel van die volkslied terwyl Ramaphosa toekyk, beloof om ŉ hoogtepunt op die program te wees. Die gebeure buite die parlementsgebou behoort kort voor 19:00 ŉ hoogtepunt te bereik, waarna Ramaphosa sy staatsrede sal lewer. Hy lewer dié rede midde van ernstige ekonomiese uitdagings, ŉ dreigende resessie, beleidsonsekerheid oor onder meer mynbou en grondhervorming, en ook te midde van oplaaiende taal- en rassespanning in die land. Opposisieleiers sal almal die staatsrede bywoon ter voorbereiding van hul antwoord op Ramaphosa se toespraak tydens ŉ parlementêre debat wat Dinsdag begin.